《郑致国宣义见过小山留饮叙旧》
宋代·郭祥正

一见翰林子，怅然怀昨游。尽为泉下鬼，犹有水中沤。

屏迹今虽久，惊魂恐未收。残年唯伏枕，几月不登楼。

促榻开青眼，论诗慰白头。岭云遮薄暑，江雨湿新秋。

蔬饭惭无味，星轺强少留。会难真可惜，老去只添愁。

明岁闻官满，高才副帝求。功名随会遇，阀阅畅源流。

养大应知损，安卑且尚柔。不孤将有托，吾说肯虚投。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。